Man tydens familiekuier vermoorŉ Man is Sondag tydens ŉ familiebyeenkoms by ŉ huis in Pietermaritzburg, KwaZulu-Natal, met ŉ skerp voorwerp doodgesteek en ses mense is beseer. Chris Botha, ŉ woordvoerder van Netcare 911, het in ŉ verklaring gesê die voorval het omstreeks 16:00 in Tambo Ville plaasgevind. “Die man was reeds dood toe die polisie en paramedici by die toneel aangekom het,” het Botha gesê. “Twee mense is tydens die voorval kritiek gewond. Hulle is self deur familielede na ŉ nabygeleë hospitaal geneem vir verdere behandeling.” Volgens Botha het vier mense geringe beserings opgedoen, en die polisie het hulle ondervra. Die rede vir die aanval en wat daartoe gelei het, is nog nie bekend nie en word deur die polisie ondersoek.